KIA herroep handjievol Sportage-motors in SAFoto: Verskaf. KIA het aangekondig hy herroep ‘n aantal motors in sy Sportage-reeks om veiligheidsredes. Christo Valentyn, woordvoerder van KIA, het gesê alle KIA Sportage-motors, wat tussen 9 Augustus 2007 en 22 Mei 2009 in Korea vervaardig is, word herroep om probleme met die hidroliese elektroniese beheereenheid uit te stryk. Die hidroliese elektroniese beheereenheid monitor die snelheid van elke wiel en bedryf ook die ABS-remme en elektroniese stabiliteitsbeheer (ESP). Volgens Valentyn word net 305 motors in Suid-Afrika herroep. “KIA sal, buiten die kennisgewings op sosiale media, dit ook in nasionale tydskrifte publiseer om seker te maak soveel as moontlik van die huidige eienaars is bewus van die situasie,” het Valentyn gesê. “Die bedrading, wat aan die hidroliese elektroniese beheereenheid koppel, kan moontlik roes omdat die bedradingsomhulsel nie behoorlik geseël is nie. Wanneer vog en sout op die pad dus meng en op die stroombaanbord beland, kan dit lei tot ŉ kortsluiting, wat veroorsaak dat die ESPof ABS-liggies aangaan,” het Valentyn gesê. David Sieff, bemarkingsbestuurder van KIA, het gesê die veiligheid van hul voertuie en hul bestuurders is ŉ prioriteit vir KIA Motors Suid-Afrika. “Geen soortgelyke probleme is in Suid-Afrika aangemeld nie. Sover het al die probleme voorgekom in lande waar die paaie gereeld met sout behandel word om die vorming van ys te voorkom. Dit is die sout in die water wat die roes veroorsaak het,” het Sieff gesê. Motoriste wat onseker is of hul motors geraak word, kan KIA Motors se webtuiste by www.kia.co.za besoek en hul motors se VIN-nommer intik om seker te maak, of die inbelsentrum bel by 010 596 2000. Valentyn het gesê enige herstelwerk vir die probleem sal gratis gedoen word.